1. ปัจจัยความเสี่ยง

1.  ความเสี่ยงจากต้นทุนวัสดุอุปกรณ์ที่ใช้ในการก่อสร้างสูงขึ้น

บริษัทอาจมีความเสี่ยงจากการปรับตัวสูงขึ้นของราคาวัสดุอุปกรณ์ในการก่อสร้าง
ภายหลังจากที่บริษัทได้รับงานโครงการแล้ว ซึ่งจะส่งผลกระทบต่อต้นทุนการผลิตและกำไรของบริษัท
อย่างไรก็ตามมีวัสดุบางรายการที่บริษัทมีการทำข้อตกลงล่วงหน้ากับผู้จำหน่ายวัสดุอุปกรณ์ว่าจะซื้อขายวัสดุอุปกรณ์ในราคาและระยะเวลาที่ตกลงกันหากบริษัทได้รับเลือกให้ดำเนินงาน
ทั้งนี้เพื่อให้บริษัทสามารถควบคุมต้นทุนได้อย่างมีประสิทธิภาพ
นอกจากนี้บริษัทมีการลดความเสี่ยงดังกล่าวจากนโยบายการบริหารงานอย่างเป็นระบบ
การควบคุมต้นทุนวัสดุอุปกรณ์ให้ได้ตามราคาที่ทำข้อตกลงไว้
ดังนั้นจึงทำให้บริษัทสามารถลดความเสี่ยงจากต้นทุนวัสดุอุปกรณ์ก่อสร้างที่สูงขึ้นได้ระดับหนึ่ง

2.  ความเสี่ยงจากการแข่งขันที่สูงขึ้น

จากการที่ภาคอุตสาหกรรมก่อสร้างและงานวิศวกรรมไฟฟ้าและเครื่องกลมีการแข่งขันที่สูงขึ้น
รวมทั้งการเพิ่มขึ้นของจำนวนบริษัทรับเหมาก่อสร้างส่งผลให้ในปัจจุบันมีการแข่งขันประมูลงานสูงขึ้นกว่าเดิม
ทำให้ผู้รับเหมาบางรายอาจลดราคามูลค่างานลงเพื่อให้ชนะประมูล
การแข่งขันดังกล่าวอาจทำให้กำไรขั้นต้นของบริษัทลดลง
อย่างไรก็ตามบริษัทมีการลดความเสี่ยงประเภทนี้
โดยการเลือกประมูลงานที่บริษัทมีความชำนาญและสามารถควบคุมได้
เพื่อให้ได้กำไรขั้นต้นในอัตราที่เหมาะสม
นอกจากนี้จากการที่บริษัทได้เข้าดำเนินงานก่อสร้างและงานวิศวกรรมไฟฟ้าและเครื่องกลหลายโครงการในช่วงที่ผ่านมา
ทำให้บริษัทได้รับความเชื่อถือจากบริษัทวิศวกรที่ปรึกษารวมถึงเจ้าของโครงการต่างๆ
ซึ่งเห็นถึงศักยภาพและคุณภาพงานของบริษัท
จึงเสนอให้บริษัทได้เข้าร่วมประมูลงานในโครงการใหม่ๆ เสมอ

3.  ความเสี่ยงจากความล่าช้าของโครงการก่อสร้าง

ความล่าช้าของโครงการอาจเกิดขึ้นได้จากหลายสาเหตุ ได้แก่
ความล่าช้าที่เกิดจากเจ้าของโครงการขาดแคลนเงินทุนและสภาพคล่อง
หรือจากการเปลี่ยนแปลงแบบก่อสร้างและระบบงานวิศวกรรม
ซึ่งอาจส่งผลให้บริษัทต้องรับค่าใช้จ่ายที่เพิ่มขึ้นในการดำเนินงานโครงการ เช่น ค่าแรงงาน
ค่าสาธารณูปโภค และต้นทุนทางด้านการบริหารและทางการเงิน เป็นต้น
นอกจากนี้ความล่าช้าของโครงการอาจเกิดจากความล่าช้าในการดำเนินงานของบริษัท
ซึ่งบริษัทมีความเสี่ยงที่จะถูกเรียกร้องค่าเสียหายจากเจ้าของโครงการ
อย่างไรก็ตามบริษัทพยายามจัดการวางระบบการทำงานอย่างชัดเจน
มีจำนวนวิศวกรที่เพียงพอและมีประสบการณ์
และการมีเครื่องมือและวัสดุอุปกรณ์ในการก่อสร้างที่มีประสิทธิภาพเพียงพอกับความต้องการ

4.  ความเสี่ยงจากการพึ่งพาวิศวกร

ธุรกิจรับเหมาก่อสร้างทั่วไปและงานวิศวกรรมไฟฟ้าและเครื่องกลของบริษัท
เป็นธุรกิจที่ต้องอาศัยผู้มีความรู้ความเชี่ยวชาญในการออกแบบ วางแผน
และควบคุมการก่อสร้างตามแผนที่วางไว้ ซึ่งได้แก่ วิศวกรในระดับผู้อำนวยการโครงการ
ผู้จัดการโครงการ และวิศวกรผู้ควบคุมงาน
ดังนั้นหากบริษัทสูญเสียบุคลากรเหล่านี้ไปอาจส่งผลกระทบต่อการดำเนินงานและความสามารถในการแข่งขันของบริษัทได้
ทั้งนี้บริษัทมีนโยบายในการบริหารทรัพยากรบุคคลที่ดีและมีการให้ผลตอบแทนพนักงานอย่างเหมาะสม

1.5 ความเสี่ยงจากการเปลี่ยนแปลงโครงสร้างผู้ถือหุ้น

จากการที่บริษัทได้มีการเปลี่ยนแปลงโครงสร้างผู้ถือหุ้นในปลายปี 2550
ซึ่งอาจมีผลต่อนโยบายการดำเนินงานโดยรวมของบริษัท รวมถึงโครงสร้างการบริหารงานภายใน
อย่างไรก็ตาม ผลกระทบดังกล่าวมีไม่มาก เนื่องจากผู้ถือหุ้นรายใหม่
ยังคงดำเนินนโยบายในการให้บริการธุรกิจก่อสร้างครบวงจร และมีนโยบายในการพัฒนาคุณภาพ
ในการให้การบริการอย่างต่อเนื่อง รวมถึงผู้ถือหุ้นรายใหม่
ยังคงให้ความสำคัญในการพัฒนาศักยภาพของพนักงานเป็นอย่างดี

6.  ความเสี่ยงจากการไม่ได้รับชำระเงินหรือได้รับชำระเงินล่าช้า

ลูกค้าของบริษัทสามารถแบ่งออกได้เป็น 2 ประเภทใหญ่ ๆ คือ
ผู้ว่าจ้างที่เป็นหน่วยงานของภาครัฐบาลและผู้ว่าจ้างที่เป็นหน่วยงานของภาคเอกชน
ซึ่งผู้ว่าจ้างที่เป็นหน่วยงานของภาคเอกชนจะมีความเสี่ยงในเรื่องการชำระเงิน
ในกรณีที่ลูกค้าเกิดประสบปัญหาทางการเงิน
บริษัทได้พยายามลดความเสี่ยงด้วยการตรวจสอบสถานะทางการเงิน
รวมถึงความน่าเชื่อถือของเจ้าของโครงการที่บริษัทจะเข้าร่วมประมูลงานอย่างละเอียด
รวมทั้งบริษัทได้ทำการตรวจสอบสถานะของลูกค้ารายนั้นผ่านธนาคารซึ่งบริษัทขอสินเชื่อ

บริษัทฯ
จะบันทึกค่าเผื่อหนี้สงสัยจะสูญสำหรับผลขาดทุนโดยประมาณที่อาจเกิดขึ้นจากการเก็บเงินลูกหนี้ไม่ได้
โดยพิจารณาจากประสบการณ์การเก็บเงินและวิเคราะห์อายุหนี้

7.  ความเสี่ยงจากเหตุการณ์ที่อยู่นอกเหนือการคาดการณ์และคดีฟ้องร้องที่อาจจะเกิดขึ้น

แม้ว่าบริษัทได้มีการคำนวณราคาโดยเผื่อค่าใช้จ่ายเพิ่มเติมเพื่อรองรับความเสี่ยง (Contingency
Cost) ไว้แล้วทุกครั้ง
แต่เนื่องจากบางครั้งมีข้อจำกัดในด้านระยะเวลาในการเตรียมการแก้ไขสถานการณ์
หรือมีเหตุการณ์ซึ่งไม่สามารถคาดหมายได้ล่วงหน้าเกิดขึ้น เช่น น้ำท่วม อัคคีภัย
หรือภัยธรรมชาติต่างๆ เป็นต้น
ทำให้เกิดความเสียหายกับงานโดยไม่สามารถเรียกร้องจากผู้ว่าจ้างได้
โดยหากเกิดกรณีที่กล่าวมาข้างต้น
บริษัทสามารถขอให้เจ้าของโครงการขยายระยะเวลาการก่อสร้างได้เนื่องจากเป็นเหตุการณ์สุดวิสัย
นอกจากนี้บริษัทยังมีความเสี่ยงในกรณีที่บริษัทถูกฟ้องร้องเรียกค่าเสียหายจากการดำเนินงานก่อสร้างและงานวิศวกรรมไฟฟ้าและเครื่องกล
ซึ่งบริษัทได้เตรียมมาตรการป้องกันโดยมีการศึกษาถึงสภาพแวดล้อมของสถานที่ก่อนการก่อสร้างเพื่อเป็นการเก็บข้อมูลไว้ในกรณีที่จำเป็น
บริษัทมีการป้องกันผลกระทบทางสิ่งแวดล้อมบริเวณสถานที่ก่อสร้างอย่างรัดกุม เช่น
การให้ข้อมูลและทำความเข้าใจกับผู้อยู่อาศัยบริเวณรอบสถานที่ก่อสร้างของบริษัท
การติดตั้งผ้าใบกันฝุ่นรอบบริเวณก่อสร้าง เป็นต้น
ทั้งนี้เพื่อป้องกันความเสี่ยงที่อาจจะเกิดขึ้นจากการถูกฟ้องร้องเรียกค่าเสียหายจากการดำเนินงานอันก่อให้เกิดผลกระทบทางสิ่งแวดล้อม
ตลอดจนเน้นมาตรฐานความปลอดภัยโดยเคร่งครัดในการทำงาน

8.  ความเสี่ยงจากการค้ำประกันงานก่อสร้าง

บริษัทได้ออกหนังสือค้ำประกันหนี้สำหรับงานก่อสร้างให้แก่อดีตบริษัทย่อยคือบริษัท สหการวิศวกร
จำกัด จำนวน 2 โครงการ อันเกี่ยวเนื่องมาจากงานก่อสร้างที่บริษัทเป็นผู้บริหารโครงการ
ก่อนที่บริษัทได้ขายบริษัทย่อยดังกล่าวออกไป และตามงบการเงินของบริษัท ณ วันที่ 31 ธันวาคม
2551 บริษัทมียอดค้างภาระค้ำประกันผลงานเป็นจำนวนเงินประมาณ 30.34 ล้านบาท ปัจจุบันทั้ง 2
โครงการ
ดำเนินการก่อสร้างแล้วเสร็จตามสัญญาและส่งมอบงานให้แก่เจ้าของโครงการเรียบร้อยแล้ว

อย่างไรก็ตาม ในส่วนของยอดภาระค้ำประกันผลงาน จำนวนเงินประมาณ 30.34 ล้านบาท
เป็นการค้ำประกันผลงานตามเงื่อนไขที่ระบุไว้ในสัญญา
โดยบริษัทจะได้รับคืนเมื่อครบกำหนดระยะเวลา 2 ปี นับจากวันที่บริษัทได้ส่งมอบงานให้แก่ลูกค้า
ซึ่งจากที่อดีตบริษัทย่อยได้ส่งมอบงานให้แก่ลูกค้าไปแล้วเมื่อเดือนมีนาคม 2551

1.9 ความเสี่ยงจากข้อจำกัดของการปรับราคาการใช้สิทธิของใบสำคัญแสดงสิทธิ (Warrants)

ในกรณีที่มีการเปลี่ยนแปลงราคาการใช้สิทธิตามเงื่อนไขการปรับสิทธิของใบสำคัญแสดงสิทธิ
จนเป็นผลทำให้ราคาการใช้สิทธิใหม่มีราคาต่ำกว่ามูลค่าที่ตราไว้ของหุ้นสามัญของบริษัท
นอกจากนี้บริษัทมีความเสี่ยงที่จะไม่ได้รับเงินเพิ่มทุนจากการใช้สิทธิซื้อหุ้นสามัญของผู้ถือใบสำคัญแสดงสิทธิที่อาจเกิดขึ้นในกรณีที่ราคาหุ้นสามัญของบริษัทต่ำกว่าราคาการใช้สิทธิ
ณ วันที่ครบกำหนดให้มีการใช้สิทธิซื้อหุ้นของบริษัท ทำให้บริษัทจะไม่ได้รับเงินเพิ่มทุนตามที่กำหนดไว้

1.10 ความเสี่ยงของสูตรของการปรับสิทธิโดยไม่คำนึงถึงมูลค่าตามเวลา (Time Value)
ของใบสำคัญแสดงสิทธิ (Warrants)

การคำนวณการเปลี่ยนแปลงราคาการใช้สิทธิตามเงื่อนไขการปรับสิทธิของใบสำคัญแสดงสิทธิคำนึงถึงราคาของหลักทรัพย์ที่ออกใหม่
ณ ช่วงเวลาที่มีการปรับสิทธิเท่านั้น มิได้คำนึงถึงมูลค่าตามเวลา (Time Value)
ของใบสำคัญแสดงสิทธิ
ซึ่งมูลค่าตามเวลาดังกล่าวจะลดลงเมื่อเวลาของใบสำคัญแสดงสิทธิเหลือน้อยลง
จึงทำให้วิธีการปรับสิทธิดังกล่าวไม่อาจชดเชยสิทธิประโยชน์ของผู้ถือใบสำคัญแสดงสิทธิได้ครบถ้วน

1.11 ความเสี่ยงจากผลกระทบต่อสิทธิประโยชน์ของผู้ถือหุ้นจากการจัดสรรใบสำคัญแสดงสิทธิ
(Dilution Effect)

การเสนอขายใบสำคัญแสดงสิทธิให้แก่ผู้ถือหุ้นเดิมของบริษัท ครั้งที่ 2 จะไม่ก่อให้เกิดผลกระทบใดๆ
ต่อผู้ถือหุ้นในขณะที่ออกและเสนอขายใบสำคัญแสดงสิทธิ แต่อย่างไรก็ตาม
หากมีการใช้สิทธิซื้อหุ้นครบตามใบสำคัญแสดงสิทธิโดยบุคคลอื่นที่มิใช่ผู้ถือหุ้นเดิมทั้งจำนวน
1,380,241,150 หน่วย ในราคาใช้สิทธิ 0.20 บาทต่อหุ้น โดยที่ราคาปิดของหุ้นบริษัทฯ เฉลี่ย 7
วันทำการก่อนวันประชุมคณะกรรมการครั้งที่ 1/2551 ในวันที่ 27 กุมภาพันธ์ 2551 ซึ่งเท่ากับ
0.43 บาทต่อหุ้น (ปรับราคาปิดตามมูลค่าที่ตราไว้ที่เปลี่ยนแปลงจากหุ้นละ 1 บาท เป็นหุ้นละ 0.10
บาท) และหุ้นสามัญที่ชำระแล้วทั้งหมดของบริษัทฯ ณ วันที่ 9 เมษายน 2551 มีจำนวนเท่ากับ
5,036,313,030 หุ้น จะมีผลกระทบทำให้ราคาตลาดของหุ้นบริษัทฯ (Price Dilution)
ลดลงประมาณร้อยละ 11.43 รวมทั้งจะส่งผลกระทบให้ส่วนแบ่งกำไร และ
สัดส่วนการถือหุ้นของผู้ถือหุ้นของบริษัทฯ (Control Dilution) ลดลงประมาณร้อยละ 21.51
ของจำนวนหุ้นที่ผู้ถือหุ้นของบริษัทฯ ถืออยู่ ณ ปัจจุบัน